Емил Кало, АБВ: Подкрепата ни за Мая Манолова не е спонтанна, а е резултат на срещи, разговори и внимателно обмисляне на нейната платформа
19 Септември 2019 | 15:49 | Агенция "Фокус"
София. Подкрепата ни за кандидатурата на Мая Манолова не е спонтанна, тя е резултат на срещи и на разговори и внимателно обмисляне на нейната платформа. Това каза председателят на АБВ – София Емил Кало на срещата между БСП – София и кандидатът за кмет Мая Манолова, предаде репортер на Агенция „Фокус“. „Предполагам се досещате, че не за първи път се срещаме и поотделно и заедно“, допълни той. „Присъединявам се и към споразумението, имайки съответно някои по-скоро нюансови забележки, доколкото политическа партия АБВ, чиито софийски председател съм аз, една партия с ярко изразена лява идеология. Госпожа Манолова, при срещата Ви с десноориентираните партии същото споразумение ли е предложено, със същото съдържание ли е, защото Вашата програма е една?“, обърна се той към кандидатa за кмет Мая Манолова. Тя му отговори с думите, че осъзнава огромната отговорност и надеждата на столичани за промяна, с които е натоварена нейната кандидатура за кмет. „Уверявам ви, че вложа цялата си енергия, за да представя програмата, която гражданите в многобройните срещи, неправителствените организации предложиха, предложенията на партиите от левия и десния спектър и в крайна сметка на база тези идеи да спечеля изборите, да стана кмет на София. Заедно с всички, които ме подкрепиха, и леви, и десни, и граждански организации, да направим промяната. Да сменим модела на управление на столицата. Важна е тази подкрепа, важна е подкрепата на всяка партия, организация, на всеки столичанин и това, което обединява и леви, и десни в подкрепата им за моята кандидатура, е желанието за промяна“, каза Манолова.
На срещата присъства и председателят на партия „ Български социалдемократи“ Марияна Николова, която заяви, че София заслужава в лицето на г-жа Манолова да има такъв кмет, който да работи с ума, таланта на всички софиянци, независимо то тяхното политическо пристрастие, образование, религия и социално положение. Тя подчерта и, че като партия, която е на 128 години и член от 126 години на Социалистически интернационал, заявяват, че с оглед на наблюденията на действията на Mая Манолова като омбудсман, смятат, че тя олицетворява девиза на един от основателите на българските социалдемократи Янко Сакъзов: България трябва да се управлява с ума, таланта и сръчните ръце на всеки българин.